Sòm Yo.
104.
Beni SENYÈ a, O nanm mwen! O SENYÈ, Bondye mwen an, Ou tèlman gran. Ou abiye avèk bèlte ak majeste. 
Li kouvri Li menm ak limyè kon yon manto. Ki ouvri syèl la tankou yon rido tant. 
Li poze gran travès wo chanm nan nan dlo. Li fè nwaj yo sèvi kon cha Li. Li mache sou zèl van an. 
Li fè van yo vin mesaje Li. Flanm dife yo se minis Li. 
Li te etabli tè a sou pwòp fondasyon li, pou l pa varye pou tout tan ni pou tout tan. 
Ou te kouvri li avèk fon an tankou yon vètman. Dlo yo te kanpe anwo mòn yo. 
Ak repwòch Ou, yo te sove ale. Lè vwa Ou te sone, yo te kouri ale. 
Mòn yo te leve, vale yo te vin fon nan plas ke Ou te kòmande pou yo a. 
Ou te plase yon limit pou dlo yo pa ta depase, pou yo pa retounen kouvri tè a. 
Li fè sous yo vin koule nan vale yo. Yo koule antre mòn yo. 
Yo bay dlo pou bwè a tout bèt chan yo. Bourik mawon yo bwè pou satisfè swaf yo. 
Akote yo, zwazo syèl yo va poze kay. Yo va leve vwa yo pami branch bwa yo. 
Li awoze mòn yo soti nan chanm anwo yo. Latè satisfè avèk fwi a zèv Li yo. 
Li fè zèb grandi pou bèt yo e vèdi pou zèv a lòm nan, pou li kab fè manje sòti nan tè a, 
e diven ki fè kè a lòm kontan an, pou li kab fè figi li klere ak lwil, ak manje ki bay soutyen a kè lòm nan. 
Pyebwa a SENYÈ yo bwè dlo jiskaske yo plen, pye sèd Liban ke Li te plante yo, 
kote zwazo yo fè nich yo. Sigòy ki fè kay li nan pye sipre yo. 
Mòn wo yo se pou kabrit mawon yo. Gwo falèz yo se yon kote pou daman yo kache. 
Li te fè lalin nan pou sezon yo. Solèy la konnen plas kote pou l vin kouche a. 
Ou te chwazi tenèb la e li te devni lannwit, pou tout bèt forè yo mache toupatou. 
Jenn lyon yo rele fò dèyè viktim yo, e chache manje yo nan men Bondye. 
Solèy la vin leve. Yo retire yo pou ale kouche nan tanyè yo. 
Lòm ale fè travay li. Li fè fòs jis lannwit rive. 
O SENYÈ, a la zèv Ou yo anpil! Nan sajès, Ou te fè tout bagay. Latè ranpli ak byen Ou yo. 
Genyen lanmè, gran e vast. Ladann, gen gwo ekip pwason ki pa kab menm konte gwo bèt, kòn ti bèt. 
Genyen gwo bato k ap pase ladann, ak levyatan ke Ou te fòme pou fè spò ladann nan. 
Yo tout ap tann Ou pou bay yo manje nan lè yo. 
Ou bay yo, e yo ranmase li. Ou ouvri men Ou, e yo satisfè ak bonte. 
Ou kache figi Ou, e yo chagren nèt. Ou retire lespri yo; yo mouri e yo retounen nan pousyè yo. 
Ou voye Lespri Ou deyò; yo vin kreye. Konsa, Ou renouvle fas tè a. 
Kite glwa SENYÈ a dire jis pou tout tan. Kite SENYÈ a rejwi nan zèv Li yo. 
Li gade tè a e tè a vin tranble. Li touche mòn yo e yo fè lafimen. 
Mwen va chante a SENYÈ a toutotan ke m ap viv. Mwen va chante lwanj a Bondye mwen an toutotan ke m la. 
Kite refleksyon mwen yo fè L plezi. Pou kont mwen, mwen va kontan nan SENYÈ a. 
Kite pechè yo vin disparèt sou tè a, E mechan yo vin pa la ankò. Beni SENYÈ a, O nanm mwen. Bay SENYÈ a lwanj! 
